Omnibus notum sit querelam illam quam Kalo filius Raymundi habebat aduersus Ecclesiam Sancti Stephani Diuionensis de terciis de Cuce et de quadam parte decime eiusdem uille hoc modo in Capitulo Lingonensi terminatam fuisse. Siquidem statutum est ut Canonici totam decimam perpetuo deinceps tempore in pace possiderent, tercias autem per medium partirentur, ita ut Canonicorum medietas et Kalonis altera medietas esset; ministralem communiter eligerent et mitterent ad portandas easdem tercias, et si de ministrali discordarent, liceret Canonicis ponere quem vellent. Ministralis autem siue amborum sit, siue solorum Canonicorum, fidem faciet cum sacramento et Canonicis et Kaloni; et si pro eodem ministrali ponendo, aliquid beneficii Canonici seu Kalo receperint uel ab eodem aliquo modo, aliquid extraxerint uel extorserint, communiter partirentur. Hoc adiunctum est ut prefatus Kalo suam partem terciarum nullo modo a se, uel ab Ecclesia predicta alienaret, nec ab aliquo, ni ab Abbate eiusdem Ecclesie, in casamento acciperet et non, ni eidem Ecclesie, elemosinam inde faceret. Hec pactio facta est Lingonis in presentia domni Galteri Lingonensis Episcopi. Testes sunt Ma. decanus, Garnerius, Pontius, Hugo, Fulco, Archidiaconi, Raynaudus monacus Clarevallis. Hanc pactionem ipse Kalo proprio ore ibidem laudauit et nichilominus postea, se eam perpetuo tempore et bona fide tenere super altare Sancti Stephani Dyuionensis iurauit, audientibus Arueio abbate, Aynardo, Joanne, Constancio, Huone, Canonicis et militibus Raynaudo de Uerneio, Girardo de Archo, Tirrico de Genleio.